Správa o európskom nástroji dočasnej podpory na zmiernenie rizík nezamestnanosti v núdzovej situácii (nástroji SURE) v dôsledku výskytu ochorenia COVID-19 podľa článku 14 nariadenia Rady (EÚ) 2020/672 SURE: bilancia prvého roku

Zhrnutie

Nový nástroj, ktorý bol urýchlene zavedený s cieľom reagovať na sociálno-ekonomický vplyv pandémie

Táto správa je druhou polročnou správou o európskom nástroji dočasnej podpory na zmiernenie rizík nezamestnanosti v núdzovej situácii (nástroji SURE). Predstavuje doterajšie operácie a využívanie nástroja a skúma jeho sociálno-ekonomické vplyvy. SURE je krízovým nástrojom s objemom 100 miliárd EUR, ktorý vytvorila Európska únia (EÚ) s cieľom pomôcť členským štátom ochrániť pracovné miesta a príjmy pracovníkov v kontexte pandémie COVID-19. Nástroj SURE je aj silným vyjadrením solidarity v členských štátoch v celej EÚ: všetky členské štáty súhlasili, že poskytnú EÚ dvojstrannú záruku, aby si Únia mohla na financovanie úverov z nástroja SURE požičiavať na trhoch za veľmi priaznivých podmienok.

Vykonávanie nástroja bolo rýchle a bezproblémové. V rámci počiatočnej reakcie EÚ na pandémiu Komisia 2. apríla 2020 navrhla nariadenie o nástroji SURE a Rada ho prijala 19. mája 2020. Finančné krytie vo výške 100 miliárd EUR sa sprístupnilo 22. septembra 2020 po tom, čo všetky členské štáty podpísali dohody o zárukách. Komisia urýchľovala vykonávanie nástroja, pričom úzko spolupracovala s členskými štátmi. Väčšina poskytnutej finančnej pomoci sa vyplatila už v priebehu siedmich mesiacov od októbra 2020 do mája 2021. V júni 2021 získal nástroj SURE Cenu európskej ombudsmanky za dobrú správu vecí verejných za rok 2021 v kategórii poskytovanie služieb zamerané na občanov.

EÚ prvýkrát emitovala sociálnoinvestičné dlhopisy na financovanie finančnej pomoci v rámci nástroja SURE členským štátom. Okrem požiadaviek podľa nariadenia o nástroji SURE sa touto správou plní aj príslušná povinnosť podávania správ podľa rámca pre sociálnoinvestičné dlhopisy EU SURE, najmä o pridelení výnosov v rámci nástroja SURE, druhu výdavkov a vplyve nástroja SURE. Takisto sa ňou potvrdzuje, že výdavky v rámci nástroja SURE boli dostatočne v súlade s cieľmi udržateľného rozvoja OSN.

Rozsiahle využívanie, ktoré sa od prvej polročnej správy ešte zvýšilo

Záujem členských štátov o finančnú pomoc z nástroja SURE bol veľký, a to aj v prvej polovici roka 2021. Rada od jeho zavedenia pridelila na základe návrhov Komisie 19 členským štátom viac ako 94 % celkového finančného krytia vo výške 100 miliárd EUR. Po vydaní prvej polročnej správy o nástroji SURE sa v marci 2021 v rámci nástroja SURE poskytla finančná pomoc Estónsku. Po opätovnom výskyte pandémie predložilo dodatočnú novú žiadosť o ďalšie finančné prostriedky uprostred marca 2021 šesť členských štátov, ktoré už nástroj SURE využívali (Belgicko, Cyprus, Grécko, Litva, Lotyšsko a Malta). Tieto žiadosti o navýšenie súm v celkovej výške 3,7 miliardy EUR boli rýchlo spracované Komisiou (na konci marca) a schválené Radou (uprostred apríla).

Komisia už vyplatila 95 % celkovej finančnej pomoci z nástroja SURE poskytnutej Radou prostredníctvom nadväzného úveru členským štátom na základe emisie dlhopisov EÚ. Komisia po vydaní prvej polročnej správy od marca do mája 2021 v mene EÚ úspešne emitovala ďalšie sociálnoinvestičné dlhopisy SURE v hodnote 36 miliárd EUR. Záujem investorov je naďalej veľký, a to aj napriek náročnejším podmienkam na trhu v porovnaní s rokom 2020 a so začiatkom roka 2021. To umožnilo ďalšie priaznivé cenové podmienky. Komisia 9. marca 2021 úspešne uskutočnila piatu emisiu dlhopisov SURE v hodnote 9 miliárd EUR. Šiestu emisiu dlhopisov SURE, ktorú Komisia uskutočnila 23. marca 2021, tvorili dve tranže s celkovou hodnotou 13 miliárd EUR. Siedma emisia dlhopisov SURE s hodnotou viac než 14,1 miliardy EUR sa úspešne uskutočnila 18. mája 2021. Suma, ktorú Komisia v rámci týchto troch emisií získala, sa vyplatila členským štátom do piatich pracovných dní. Priemerná splatnosť finančných prostriedkov vyplatených členským štátom je 14,5 roka, čo sa približuje k maximálnej dĺžke 15 rokov stanovenej vo vykonávacích rozhodnutiach Rady.

Využívanie nástroja SURE prijímajúcimi členskými štátmi

Podľa odhadov sa v roku 2020 z nástroja SURE podporilo približne 31 miliónov osôb a 2,5 milióna podnikov. To predstavuje viac než štvrtinu celkovej zamestnanosti v prijímajúcich členských štátoch. V roku 2020 sa z nástroja SURE konkrétne podporilo približne 22,5 milióna zamestnancov a 8,5 milióna samostatne zárobkovo činných osôb, na ktoré sa vzťahovali režimy skráteného pracovného času a podobné opatrenia.

Celkové verejné výdavky na opatrenia oprávnené v rámci nástroja SURE sa od vydania prvej správy výrazne zvýšili. Podľa aktualizovaných správ prijímajúcich členských štátov sa v súčasnosti očakáva, že dosiahnu 114 miliárd EUR, čo presahuje účinnú podporu z nástroja SURE vo výške 94 miliárd EUR. To zdôrazňuje dôležitosť opatrení oprávnených v rámci nástroja SURE z pohľadu členských štátov.

Podľa správ členských štátov predstavujú plánované výdavky iba 10 % celkových výdavkov na opatrenia podporené z nástroja SURE, a to v porovnaní s 20 % v prvej polročnej správe v marci 2020 a s 54 % v auguste 2020, keď o podporu z nástroja SURE prvýkrát žiadalo 17 členských štátov.

Šestnásť z devätnástich členských štátov, ktoré využili nástroj SURE, použilo podporu na pomoc s financovaním režimov skráteného pracovného času. Mnoho členských štátov, ktoré získali podporu z nástroja SURE, v prvej polovici roka 2021 predĺžilo svoje režimy skráteného pracovného času s cieľom reagovať na nové vlny pandémie. Šesť členských štátov, ktoré na začiatku roka 2021 požiadali o navýšenie finančných prostriedkov z nástroja SURE, buď zmenilo formu režimov, pri ktorých sa už nástroj SURE využíval, alebo zaviedlo nové opatrenia. K augustu 2021 ešte väčšina členských štátov, ktoré využili nástroj SURE na financovanie režimov skráteného pracovného času, podporu neukončila, aj keď niektoré členské štáty už režimy skráteného pracovného času používať prestali.

Viac než polovica celkovej sumy finančnej pomoci v rámci nástroja SURE sa členským štátom pridelila na podporu režimov skráteného pracovného času. Viac než 40 % sumy bolo učených na podporu podobných opatrení, a to vrátane takmer jednej tretiny na opatrenia pre samostatne zárobkovo činné osoby, pričom iba 5 % sa pridelilo na opatrenia súvisiace so zdravím, čím sa potvrdila ich doplnková povaha v súlade s nariadením o nástroji SURE.

Podľa informácií, ktoré členské štáty oznámili, sa ukazuje, že úroveň čerpania finančnej pomoci poskytnutej v rámci nástroja SURE je pre prevažnú väčšinu z nich vysoká. Úroveň čerpania sa bude pozornejšie monitorovať v troch členských štátoch, ktoré v súčasnosti vykazujú nižšie plánované verejné výdavky, ako je suma, ktorá sa im poskytla v rámci nástroja SURE, ale ktoré sa takisto zaviazali vyriešiť prípadné problémy. Úroveň čerpania je možno prípadne nízka v jednom členskom štáte, kde je obnova výraznejšia, ako sa očakávalo.

Prvé posúdenie vplyvu nástroja SURE

Vďaka vnútroštátnym opatreniam na trhu práce podporeným z nástroja SURE sa v roku 2020 pravdepodobne znížila nezamestnanosť takmer o 1,5 milióna osôb. Dosiahlo sa to udržaním zamestnancov v podnikoch a zachovaním činnosti samostatne zárobkovo činných osôb. Tým sa takisto vysvetľuje, prečo bol v roku 2020 nárast miery nezamestnanosti v prijímajúcich členských štátoch zanedbateľný a zjavne miernejší ako počas globálnej finančnej krízy napriek tomu, že HDP v roku 2020 pokleslo výraznejšie.

To je zasa kľúčovou podmienkou prognózy výrazného hospodárskeho oživenia na rok 2021. Udržanie spojenia dostupnej pracovnej sily s podnikmi takisto prispelo k podpore rýchlej obnovy v roku 2021, pričom pravdepodobne sprevádzalo pomalšie, no nevyhnutné prispôsobenie sa v najviac zasiahnutých odvetviach alebo odvetviach dotknutých pretrvávajúcimi vplyvmi. V dôsledku toho sa očakáva, že priemerný pokles HDP za posledné dva roky bude menší ako pokles, ktorý sme zaznamenali počas prvých dvoch rokov globálnej finančnej krízy.

Finančná pomoc z nástroja SURE takisto viedla k významným rozpočtovým úsporám prijímajúcich členských štátov vo výške 8,2 miliardy EUR, pokiaľ ide o úrokové platby. Tento údaj sa od vydania prvej polročnej správy zvýšil z dôvodu troch ďalších prípadov vyplatenia finančných prostriedkov. Tieto úspory možno pripísať priaznivým podmienkam úverov ponúkaným EÚ a dlhšou priemernou splatnosťou úverov s trvaním takmer 15 rokov.